二公再和亦再答之
作者：蘇軾
朝代：宋

paragraphs: 寒雞知將晨，饑鶴知夜半。
亦如老病客，遇節嘗感歎。
光陰等敲石，過眼不容玩。
親友如摶沙，放手還復散。
羈孤每自笑，寂寞誰肯伴。
元達號神君，高論森月旦。
紀明本賢將，汩沒事堆案。
欣然肯相顧，夜閣燈火亂。
盤空愧不飽，酒薄僅堪盥。
雍容許著帽，不怪安石緩。
雖無窈窕人，清唱弄珠貫。
幸有縱橫舌，說劍起慵懦。
二豪沉下位，暗火埋濕炭。
豈似草玄人，默默老儒館。
行看富貴逼，炙手借餘暖。
應念苦思歸，登樓賦王粲。